钦定古今图书集成/明伦汇编/家范典/第113卷 > 顾炎武日知录 > 《青衣赋》蔡邕
## 钦定古今图书集成/明伦汇编/家范典/第113卷 > 顾炎武日知录 > 《青衣赋》蔡邕

金生砂砾，珠出蚌泥。叹兹窈窕，产于卑微。盼倩淑丽，
皓齿蛾眉。元发光润，领如螬蛴，纵横接发，叶如低葵，
修长冉冉，硕人其颀。绮袖丹裳，蹑蹈《丝屝》盘跚。蹀，
坐起低昂。和畅善笑，动扬朱唇。都冶娬媚，卓跞多姿。
精慧小心，趋事如飞。中馈裁割，莫能双追。《关雎》之洁，
不蹈邪非。察其所履，世之鲜希。宜作夫人，为众女师。
伊何尔命，在此贱微。代无樊姬，楚庄晋妃。感昔郑季，
平阳是私。故因锡国，历尔邦畿。虽得嬿娩，舒写情怀。
寒雪缤纷，充庭盈阶。兼裳累镇，展转倒颓。昒昕将曙，
鸡鸣相催。饬驾趣严，将舍尔乖。蒙冒蒙冒，思不可排。
停停沟侧，噭噭青衣。我思远逝，尔思来追。明月昭昭，
当我户扉。条风狎躐，吹予床帷。河上逍遥，徙倚庭阶。
南瞻井柳，仰察斗机。非彼牛女，隔于河维。思尔念尔，
惄焉且饥。